SKRIFTLIG FORESPØRGSEL E-2637/99

af Alexandros Alavanos (GUE/NGL) til Kommissionen

(12. januar 2000)

Om: Demokratisering og omprioritering inden for Verdenshandelsorganisationen

Et voksende antal organisationer (nu 1.200 sammenlignet med de tidligere 85) protesterer imod drøftelserne i Seattle, idet de mener, at udformningen af Verdenshandelsorganisationen (WTO) er yderst antidemokratisk, miljøødelæggende og i modstrid med arbejdsretten m.m. Disse organisationer mener, at menneskerettighederne, de multilaterale miljøaftaler og arbejdsretten ikke bør være underlagt den frie handelsudveksling, men at netop det modsatte burde være tilfældet.

WTO's hidtidige praksis såsom Tvistbilæggelsesorganets afgørelser (USA's klage over embargoen imod hormonholdigt oksekød fra EU, klage fra olieselskaber i Venezuela over miljøbeskyttelsesorganisationer m.m.) rejser tvivl om, hvorvidt denne organisation er demokratisk. Det samme er tilfældet med TRIPS-aftalen om ophavsrettigheder inden for handel, hvorom det i dette års rapport fra WTO om den menneskelige udvikling hedder, at de traditionelle produktionsmetoder efter undertegnelsen af denne aftale er underlagt strenge internationale bestemmelser, hvilket har negative følger for landene i den tredje verden og kun er til fordel for de multinationale selskaber.

Agter Kommissionen i Seattle at tage spørgsmålene vedrørende demokratisering og omprioritering inden for Verdenshandelsorganisationen op som det første punkt?

Svar afgivet på Kommissionens vegne af Pascal Lamy

(16. februar 2000)

Det ærede medlem rejser spørgsmålet om en række NGO'ers modstand mod Verdenshandelsorganisationen (WTO). Kommissionen er klar over, at dele af civilsamfundet har udtrykt bekymring for den betydning, WTO's regler har for følsomme emner som miljø, sociale normer eller sundhed.

Derfor har Fællesskabet stillet forslag til en omfattende dagsorden for en ny forhandlingsrunde, der omfatter de emner, som det ærede medlem specifikt nævner, herunder en afklaring af forholdet mellem WTO og multilaterale miljøaftaler, samt ILO's (Det Internationale Arbejdsbureau) og WTO's fælles indsats for at rejse spørgsmålet om grundlæggende arbejdsnormer.

Desværre kunne man på WTO-Ministerkonferencen i Seattle ikke blive enige om at lancere denne nye forhandlingsrunde, så fremskridt på de ovennævnte områder må vente. Kommissionen er fast besluttet på at forfølge målsætningen om en omfattende forhandlingsrunde, hvilket har både Rådets og Parlamentets opbakning.

Til det ærede medlems påstand om, at WTO er udemokratisk, kan Kommissionen kun sige, at beslutningerne træffes på WTO's Almindelige Råd, hvor alle WTO-medlemmer har en stemme. De fleste beslutninger træffes enstemmigt og kræver derfor alle medlemmers accept. Repræsentanter i det Almindelige Råd repræsenterer medlemsstaternes suveræne regeringer. WTO er derfor ikke mere udemokratisk end de Forenede Nationer (FN) eller enhver anden international organisation af lignende art.

Med hensyn til det ærede medlems kommentarer til tvistbilæggelse vil Kommissionen gerne påpege, at tvistbilæggelse i WTO primært har til formål at bilægge tvister mellem medlemmer af WTO på baggrund af de tilsagn, de har givet. Derfor skal tvistbilæggelsespanelets afgørelser i princippet kun understøtte gennemførelsen af WTO-aftaler, som medlemmerne har underskrevet i overensstemmelse med ovennævnte regler.

Aftalen om handelsrelaterede intellektuelle ejendomsrettigheder (TRIP) tillader ikke patentering af traditionelle produktionsmetoder. Den giver kun mulighed for at beskytte intellektuelle ejendomsrettigheder, hvis der er tale om opfindelser, der opfylder meget strenge kriterier for nyhedsværdi, industriel anvendelighed og opfindsomhed.

Kommissionen er imidlertid enig med det ærede medlem i, at WTO må fungere bedre. Den forelagde en række forslag om gennemsigtighed og offentlig aktindsigt i WTO og andre reformtiltag på ministerkonferencen i Seattle. Kommissionen giver sin tilslutning til, at der afholdes møder med parlamentarikere fra WTO's medlemsstater for at fremme den demokratiske kontrol med WTO's aktiviteter, således som det blev foreslået af de parlamentsmedlemmer, der var til stede i Seattle. Kommissionen er i gang med at forberede endnu en række forslag, som den efter høring af medlemsstaterne og drøftelse med Europa-Parlamentet vil overrække WTO i nærmeste fremtid.